ନୂଆଦିଲ୍ଲୀ (ସରସ ସମ୍ୱାଦ ସେବା): ଆର୍ଥିକ ଦୃଷ୍ଟିରୁ ଦୁର୍ବଳ ଥିବା ସାଧାରଣବର୍ଗର ଲୋକଙ୍କ ପାଇଁ ପ୍ରସ୍ତାବିତ ୧୦ ପ୍ରତିଶତ ଆରକ୍ଷଣ ବିଲ୍କୁ ଶନିବାର ରାଷ୍ଟ୍ରପତିଙ୍କ ମଞ୍ଜୁରୀ ମିଳିଛି। ରାଷ୍ଟ୍ରପତି ରାମନାଥ କୋବିନ୍ଦଙ୍କ ସ୍ବୀକୃତି ମିଳିବା ପରେ ବିଲ ଆଇନରେ ପରିଣତ ହୋଇଛି। ଫଳରେ ସାଧାରଣ ବର୍ଗ ଗରିବଙ୍କ ପାଇଁ ନିଯୁକ୍ତି ଓ ଶିକ୍ଷା କ୍ଷେତ୍ରରେ ୧୦ ପ୍ରତିଶତ ସ୍ଥାନ ସଂରକ୍ଷଣ ଲାଗି ପଥ ପରିଷ୍କାର ହୋଇଯାଇଛି। ସୂଚନାଯୋଗ୍ୟ, କେନ୍ଦ୍ର ସରକାର ଆଣିଥିବା ୧୨୪ତମ ସମ୍ବିଧାନ ସଂଶୋଧନ ବିଲ ପାର୍ଲାମେଣ୍ଟରେ ଗୃହୀତ ହୋଇଥିଲା। ରାଜ୍ୟ ସଭାରେ ବିଲ ସପକ୍ଷରେ ୧୬୫ ଭୋଟ ପଡିଥିବାବେଳେ ବିପକ୍ଷରେ ମାତ୍ର ୭ଟି ଭୋଟ ଯାଇଥିଲା। ଉକ୍ତ ବିଲ ଲୋକ ସଭାରେ ୩୨୩-୩ ଭୋଟରେ ଗୃହୀତ ହୋଇଥିଲା। ଉଭୟ ଗୃହର ଅନୁମୋଦନ ଲାଭ କରିଥିବାରୁ ବିଲକୁ ରାଷ୍ଟ୍ରପତିଙ୍କ ସ୍ବୀକୃତି ଲାଗି ପଠାଯାଇଥିଲା।
